
"Dragi mali čitaoče,

Ova knjiga je napisana posebno za tebe, da ti pomogne da pronađeš hrabrost u sebi kada se svetla ugase, a soba postane tiha. Znam da ponekad, kada legneš u krevet, senke mogu izgledati kao strašna bića, a svaki šum može zvučati kao nešto nepoznato i zastrašujuće. Ali, želim da znaš da nisi sam. U svakom uglu tvoje sobe, u svakoj tami, krije se svet pun mašte. Ono što možda izgleda kao čudovište, zapravo je tvoj novi prijatelj koji čeka da ga upoznaš. Možda ima velike zube ili dugačke ruke, ali ono što ti trebaš znati jeste da čudovišta nisu uvek ono što se čine. Ponekad su samo usamljeni i traže nekoga ko će ih razumeti i biti im prijatelj. Strah je osećanje koje svi ponekad imamo, čak i odrasli, i to je u redu. Ali, ova knjiga će ti pokazati da iza svakog straha stoji prilika za avanturu. Kada se sledeći put budeš plašio, seti se da su čudovišta koja vidiš možda samo igra tvoje  mašte. A mašta je magična – može stvoriti prijatelje gde ih nikada nisi očekivao. Neka te ova priča vodi kroz svet pun neobičnih bića koja samo čekaju da ih otkriješ. Možda ćeš ih naći ispod kreveta, možda u ormaru, ili čak u tvojoj omiljenoj igrački. 

Svaki od njih ima svoju priču, svoje tajne i, naravno, svoje prijateljstvo da ti ponudi. Kada zatvoriš ovu knjigu, nadam se da ćeš zaspati sa osmehom na licu, znajući da mrak nije ništa drugo do platno za tvoje najlepše snove. A ako ikada osetiš strah, samo se seti da su čudovišta tu da te zaštite, a ne da te plaše. Tvoj krevet je tvoj brod, tvoja soba je tvoja luka, a mrak je more avantura koje čeka da ga istražiš. Zamisli da su senke tvoji saputnici, a šumovi tihi šapati tajnih priča. Uvek se seti, ti si glavni junak ove priče, i svetlo u tvom srcu jače je od svake tame. Neka te avanture sa zokenmonsterom podstaknu da uvek budeš hrabar, znatiželjan i spreman da otkriješ čaroliju koja se krije u svakodnevnim stvarima. Gledaj sve oko sebe sa razumevanjem i srcem punim ljubavi. Uživaj u svakom trenutku i ne zaboravi da su najlepše priče one koje delimo sa drugima. 

S ljubavlju,
Susanna D. Stark

Deca su fascinantna bića, puna mašte i energije, ali i krhka u svom doživljaju sveta oko sebe. Kako odrastaju, prirodno se suočavaju sa mnogim izazovima, a jedan od najčešćih jeste strah. Strah od mraka, strah od nepoznatog, strah od čudovišta koja se kriju ispod kreveta ili u ormaru – sve su to osećanja koja mogu izgledati neosnovano nama odraslima, ali za decu, ona su itekako stvarna. Ova knjiga je nastala iz potrebe da se deci pruži podrška u tim trenucima kada se osećaju nesigurno i uplašeno. Inspirisala me je želja da im pomognem da shvate da strahovi nisu tu da ih zaustave, već da ih podstaknu na istraživanje, rast i razvoj hrabrosti. Kroz razgovor s mnogim roditeljima i posmatranje njihove dece, shvatila sam koliko su noćni strahovi česti, i koliko je važno da deca dobiju alat kojim će moći da ih prevaziđu.

Sećam se jednog dečaka po imenu Marko, koji je svake večeri zatvarao oči, ali nikako nije mogao da zaspi jer je verovao da se ispod njegovog kreveta krije čudovište.  Njegovi roditelji su pokušavali da mu objasne da nema razloga za strah, ali to nije pomagalo. Jedne večeri, Marko je uzeo svoju omiljenu igračku – malog, plišanog zmaja – i odlučio da ga postavi ispod kreveta, kao čuvara. To je bio trenutak kada je Marko prestao da se boji. U svojoj mašti, zmaj je postao njegov saveznik, i više nikada nije imao problema sa spavanjem. Ovakvi mali, ali značajni momenti inspirisali su me da napišem ovu knjigu. Verujem da svako dete ima sposobnost da pronađe hrabrost u sebi, ako im samo pružimo pravi podsticaj. Deca su neverovatno kreativna, a njihova mašta je moćan alat u borbi protiv strahova. Kada im pomognemo da svoje strahove pretvore u 

prijatelje, učimo ih da je u redu da se plaše, ali i da se sa strahom može suočiti na pozitivan način.

Naša uloga kao odraslih je da budemo vodiči na ovom putovanju, da im pokažemo kako da pronađu svetlo u tami i da shvate da su svi ti strašni zvukovi i senke samo deo sveta koji još uvek upoznaju. Na kraju, ova knjiga je tu da ih podseti da su oni uvek glavni junaci svojih priča, i da je hrabrost uvek nadohvat ruke, čak i kada se čini da je mrak prevelik.

Ovo je knjiga za sve one male junake koji svake večeri zatvaraju oči sa strahom, ali ih otvaraju sa nadom. Neka im ove priče budu vetar u leđa, i neka ih podsete da su u svakom mraku skrivene zvezde, i da su one tu da ih otkriju.

[image: ]

Čim je poslednji zračak sunca nestao iz sobe, Mara povuče rub jorgana preko nosa. Prstićima priteže belu posteljinu, samo joj oči vire i kolutaju levo, desno.

"Mama! Dodji da me uspavaš! Bojim se! Nešto šuška u sobi!", povika ona.

"Evo samo minut, ne mogu da nadjem sve zokne. Opet mi fali tri komada.", doviknu joj ona iz kupatila, uzdahne duboko pa klečeći na kolenima zaviruje u svaki kutak veš mašine.  "Požuri, bojim se od mraka!", dosadjuje joj Mara i dalje.

"Šta ima da se bojiš? Tu je mama! U kupatilu sam, samo da pronadjem ove nemoguće zokne. Gde su se već opet izgubile?", reče pa nastavi da pretura rukom po veš mašini i po prevrnutoj korpi za veš.

Mara se uopšte ne bi bojala ali tako je strašno čim se spusti mrak, boji se da će neka užasna crna senka iskočiti iz tame. A i stalno nešto šuška čim se ugasi svetlo. Već para dana ne može zbog toga ni oka da sklopi. Nešto šuška, kao da cvili, ječi i plače. Odakle samo dolaze ti užasni zvuci?

"Uključi lampu na stolu dok ne dodjem pa ti neće biti tako mračno!"

"Već sam je uključila.", odgovori devojčica ali joj ni to ne pomaže da razbije teskobu u duši.

Kao da je neko posmatra, kao da još nekoga ima u sobi? Taj neko samo čeka da ona zaspi pa da iskoči iz mraka.  

Samo joj oči vire ispod jorgana. Senke lutki poigravaju se nestašno na zidu.  Nešto šušne, začu se tiho komešanje. Mara protrnu, naćulji uši pa osuškuje. Ništa se ne čuje osim varljive tišine. Oči joj se tri puta povećaše od straha 

pa poskoči ispod jorgana i sedne pri tome ne spuštajući krajeve sa nosa. "Mama, dodji brzo nekoga ima u sobi."

Mama udje u sobu i upali svetlo pa se ogleda svuda oko sebe. "Evo pogledaj, nema nikoga! To ti se samo čini jer vetar lupa zavesu o prozor", reče pa pridje prozoru da ga zatvori.  Ali Mara ostaje tvrdoglavo pri svome i vrti glavom. 

"Neko je tu u sobi! Lepo sam čula kako se mrda i diše.", nastavi uplašeno.

"Dobro, evo me nazad, samo da sklonim veš! Ne mogu da verujem da mi svaki put fali bar jedna zokna. Gde li samo svaki put nestanu? kao da su u zemlju propale." 

Čim je završila sa vešom mama dohvati knjigu sa ormarića pa se ispruži preko kreveta. "Hoćemo li dalje bajku o Ivici i Marici ili želiš neku drugu?", upita je.

"Ne! Čitaj mi dalje priču o Ivici i Marici!", zapovedi joj Mara.

Mama se nasmeši pa joj stade nežnim glasom čitati priču o dečaku i devojčici koji su se izgubili u šumi.

Uzaludno su tražili mrvice hleba ali ih više nigde nije bilo. Ptice su pojele sve do zadnje mrve pa se više nisu znali vratiti svojoj kući.

Mara je slušala svaku rečenicu pažljivo. Zamišljala je sebe u šumi samu, samcijatu usred mraka. Nigde nikoga, osim nje i mračne šume. Tek sada primeti da je mama zaspala ali je onaj isti zvuk trgne iz misli.

"Hatchi!", odjeknu kroz sobu.

"Nazdravlje!", odgovori joj mama.

Mara poskoči na kolena pa poče da trese mamu.

"Mama, probudi se smesta! Neko je tu u sobi, to nisam bila ja.", pa nastavi da je drmusa.

"Nema tu Maro nikoga! Ne plaši se, pogledaj!", reče joj pa stade da zaviruje u svaki kutak sobe, ispod svakog predmeta, lutaka i stolića.

"Pogledaj ispod kreveta!", zamoli je prigušenim glasom kroz debeli jorgan.

Mama se sagne da pogleda ispod kreveta pa nekoliko časaka ostade tako da visi sa glavom naopačke.

"Aha, to je samo tvoj omiljeni Fleki.", osmehne se pa izvuče plišano kuče ispod kreveta.

"Tamo!", reče Mara i uperi prstićem u pravcu dvokrilnog ormara.

"Dobro, ako baš hoćeš proveriću i tamo.", reče mama pa na prstima oprezno pridje ormaru.

Stari dvokrilni ormar baca tamnu senku na sobu. Nadvisio je sve što je u njoj kao neka golema mračna planina.

Mama naglim pokretom trže oba krila pa ih otvori.

Stoji ukočeno i gleda u Marine okačene haljine, jaknice i kapute. Devojčica puna strepnje sedi na krevetu pokrivena jorganom do očiju pa viri kako bi za svaki slučaj spazila to strašno čudovište. Možda se tamo sakrilo, a mami može da promakne?

"Eto, jesi li se sada uverila da nemaš razloga da se plašiš? Lezi i spavaj mirno. U sobi nema nikoga osim nas dve."

"Možeš li da ostaneš ovde bar dok ne zaspem?", zamoli je Mara strepeći od njenog odlaska.

Mama joj popusti pa prilegne pored nje. Dok je čitala nastavak priče ponovo je savlada san pa joj glava klonu na perjani jastuk. Već je poodmakla noć kad nešto lupnu o staklo. Mama se trže iz sna na taj zvuk pa spazi zavesu kako se leluja na vetru. Skoči na noge pa hitro zatvori prozor. "Zar ga nisam već zatvorila?", upita se sa čudjenjem pa čim zaključi da Mara čvrsto spava ode u svoju sobu.

Vrata Marine sobe je ostavila pritvorena a lampu na stolu uključenu. Čim se žena udaljila a gluva tišina zavlada sobom iz ormara se začu neko komešanje i tiho šmrcanje.

Pa onda snažni topot kao da se nešto srušilo u ormaru.

Mara poskoči i u momentu se razbudi.

"Mama!", povika ona promuklim glasom, njoj se činilo da viče iz sve  snage ali joj je iz grla izlazio tek promukli šapat, "Neko je u ormaru!", ali mama je ne čuje, ne odaziva se. Spava čvrstim snom.

Mara sedi u krevetu zavučena ispod pokrivača a srce joj kuca silovito kao da će iskočiti. U toj gluvoj tišini čuje svoje uzbudjeno disanje ali se ne usudjuje da ustane iz kreveta.  A onda ponovo začu čudne zvuke. Tiho jecanje joj dopre do ušiju.

"Šta li to može biti?", zapita se ona.

Ali mama i dalje spava, nema je da je zagrli i odagna njen strah.

Mara spusti bose nožice na pod, pa se tihim korakom na vrhovima

